Period: Old Babylonian
Genre: Literary
Transliteration:
<SURFACE>
...mah zag dib me galam u₁₈-ru
pa-bil₂-ga en-en-e-ne
bar-sud-am₃
saŋ il₂ dirig ninda₂ numun i-i
mu idim ni₂ gal-le-eš ri-a
mah dug₄-ga-ni sag₂ di nu-zu
kur me sikil-la ni₂ mu-ni-in-guru₃
barag gal-la dur₂ im-mi-in-ŋar
an lugal diŋir-re-e-ne-ke₄
šag₄-ba-tuku-am₃
igi zid su₃-ra₂-še₃ mu-un-ši-in-bar
nun {d}li-pi₂-it-eš₄-tar₂-ra igi zid mu-ši-in-bar
nam-til₃ su₃-ra₂-še₃ mu-na-an-šum₂
nun {d}li-pi₂-it-eš₄-tar₂-ra nam-til₃ su₃-ra₂-še₃ mu-na-an-šum₂
an-na dug₄-ga-ni inim ki-bi-še₃ ŋar-ra
diŋir na-me saŋ la-ba-ab-šum₂-mu
{d}a-nun-na diŋir kilib₃-ba-bi
ki nam tar-re-da gu₂ mu-na-si-si-eš
šag₄-ba-tuku-am₃
me gal-gal-la pa mu-ni-in-e₃
diŋir an-na mu-na-sug₂-ge-eš
bar-sud 2(diš)-kam-ma
ŋiš-hur-bi si mu-ni-ib-sa₂-sa₂
diŋir ki-a mu-na-gam-e-eš...
me mah-a me saŋ-ki-a-ba
nam-lugal niŋ₂ kal-kal-la-am₃
{d}li-pi₂-it-eš₄-tar₂ dumu {d}en-lil₂-la₂-ra
an gal-e saŋ-e-eš mu-ni-in-rig₇
sa-gid₂-da-am₃
an gal-am₃ diŋir pa e₃ gal-am₃
an u₁₈-ru lugal {d}li-pi₂-it-eš₄-tar₂-ra ŋiškim-til₃-la-ni na-nam mah-di
ŋiš-gi₄-ŋal₂-bi-im ŋiš-gi₄-ŋal₂ sa-gid₂-da-bi-im
an-e šag₄ gu₂-bi gi₄-a-na lugal mu-ni-in-pad₃
šag₄-bal-bal nam-lugal-la-ra gu₃ zid mu-na-an-de₂
{d}li-pi₂-it-eš₄-tar₂ a₂ šum₂-ma-ŋu₁₀-me-en gu₂ an-še₃ he₂-zig₃
ud gu₃ di saŋ-bi zi-zi-gin₇ su zig₃ he₂-me-da-ri
gu₂-erim₂-ŋal₂ kur nu-še-ga-zu u₁₈-lu-zu he₂-em-dul
niŋ₂-si-sa₂ ki-en-gi ki-uri mu-ni-ŋar su kalam-ma mu-dug₃
{d}li-pi₂-it-eš₄-tar₂ dumu {d}en-lil₂-la₂ ud-gin₇ dalla he₂-ni-e₃
iri a₂-dam maš-gana₂ ki ŋar-ra gu₃ teš₂ hu-mu-ra-ab-sig₁₀
uŋ₃ saŋ gig₂-ga u₈-gin₇ lu-a us₂ zid hu-mu-ra-ab-sig₉-ge₅
{d}li-pi₂-it-eš₄-tar₂ kur ki su₃-ra₂-še₃ lugal-bi he₂-me-en
{ŋiš}gu-za mah nam-nun-na he₂-du₇ gi₁₆-sa nam-lugal-la
{d}en-lil₂-le zid-de₃-eš ma-ra-an-šum₂ suhuš-bi hu-mu-ra-ab-sig₁₀
{d}suen aga saŋ-za mi-ni-in-ga-na muš₃ nam-ba-an-tum₂-mu
{d}en-ki-ke₄ me nam-nun-na-ka še-er-ka-an hu-mu-ra-ni-in-dug₄
{d}inana tug₂ nam-nun-na-ka za-e-da hu-mu...de₃-gub
{d}udug sag₉-ga {d}lamma e₂-kur-ra he₂-me-da-sug₂-sug₂-ge-eš
nidba {ŋiš}ŋeštin ga il₂-la-zu šu he₂-em-da-ŋal₂-ŋal₂
dumu niŋ₂-dim₂-ma...niŋ₂ hu-mu-ra-ab-dug₃-dug₃
...
diŋir ni₂ guru₃ šag₄-ge pad₃-da dumu...niŋ₂...
ŋiš-gi₄-ŋal₂-bi-im
an-e dug₄-ga-ni nam dug₃...
an gal-e dug₄-ga-ni nam dug₃...
{d}li-pi₂-it-eš₄-tar₂ dumu {d}en-lil₂-la₂-ra šu...
u₁₉-ru₁₂-bi-im
a-da-ab...

Cuneiform:
<SURFACE>
...𒈤𒍠𒁳𒈨𒃴𒍇𒊒
𒉺𒉋𒂵𒂗𒂗𒂊𒉈
𒁇𒋤𒀀𒀭
𒊕𒅍𒋛𒀀𒉒𒆰𒄿𒄿
𒈬𒅂𒉎𒃲𒇷𒌍𒊑𒀀
𒈤𒅗𒂵𒉌𒉺𒃶𒁲𒉡𒍪
𒆳𒈨𒂖𒆷𒉎𒈬𒉌𒅔𒅍
𒁈𒃲𒆷𒂉𒅎𒈪𒅔𒃻
𒀭𒈗𒀭𒊑𒂊𒉈𒆤
𒊮𒁀𒌇𒀀𒀭
𒅆𒍣𒋤𒁺𒂠𒈬𒌧𒅆𒅔𒁇
𒉣𒀭𒇷𒁉𒀉𒁹𒁯𒊏𒅆𒍣𒈬𒅆𒅔𒁇
𒉆𒋾𒋤𒁺𒂠𒈬𒈾𒀭𒋧
𒉣𒀭𒇷𒁉𒀉𒁹𒁯𒊏𒉆𒋾𒋤𒁺𒂠𒈬𒈾𒀭𒋧
𒀭𒈾𒅗𒂵𒉌𒅗𒆠𒁉𒂠𒃻𒊏
𒀭𒈾𒈨𒊕𒆷𒁀𒀊𒋧𒈬
𒀭𒀀𒉣𒈾𒀭𒆸𒆸𒁀𒁉
𒆠𒉆𒋻𒊑𒁕𒄘𒈬𒈾𒋛𒋛𒌍
𒊮𒁀𒌇𒀀𒀭
𒈨𒃲𒃲𒆷𒉺𒈬𒉌𒅔𒌓𒁺
𒀭𒀭𒈾𒈬𒈾𒁻𒄀𒌍
𒁇𒋤𒈫𒄰𒈠
𒄑𒄯𒁉𒋛𒈬𒉌𒅁𒁲𒁲
𒀭𒆠𒀀𒈬𒈾𒃵𒂊𒌍...
𒈨𒈤𒀀𒈨𒊕𒆠𒀀𒁀
𒉆𒈗𒃻𒆗𒆗𒆷𒀀𒀭
𒀭𒇷𒁉𒀉𒁹𒁯𒌉𒀭𒂗𒆤𒇲𒊏
𒀭𒃲𒂊𒊕𒂊𒌍𒈬𒉌𒅔𒉺𒄸𒁺
𒊓𒁍𒁕𒀀𒀭
𒀭𒃲𒀀𒀭𒀭𒉺𒌓𒁺𒃲𒀀𒀭
𒀭𒍇𒊒𒈗𒀭𒇷𒁉𒀉𒁹𒁯𒊏𒅆𒁾𒋾𒆷𒉌𒈾𒉆𒈤𒁲
𒄑𒄄𒅅𒁉𒅎𒄑𒄄𒅅𒊓𒁍𒁕𒁉𒅎
𒀭𒂊𒊮𒄘𒁉𒄄𒀀𒈾𒈗𒈬𒉌𒅔𒅆𒊒
𒊮𒁄𒁄𒉆𒈗𒆷𒊏𒅗𒍣𒈬𒈾𒀭𒌤
𒀭𒇷𒁉𒀉𒁹𒁯𒀉𒋧𒈠𒈬𒈨𒂗𒄘𒀭𒂠𒃶𒍣
𒌓𒅗𒁲𒊕𒁉𒍣𒍣𒁶𒋢𒍣𒃶𒈨𒁕𒊑
𒄘𒉈𒊒𒅅𒆳𒉡𒊺𒂵𒍪𒍇𒇻𒍪𒃶𒅎𒌋𒌆
𒃻𒋛𒁲𒆠𒂗𒄀𒆠𒌵𒈬𒉌𒃻𒋢𒌧𒈠𒈬𒄭
𒀭𒇷𒁉𒀉𒁹𒁯𒌉𒀭𒂗𒆤𒇲𒌓𒁶𒈦𒄘𒃼𒃶𒉌𒌓𒁺
𒌷𒀉𒁮𒈦𒃷𒆠𒃻𒊏𒅗𒌨𒄷𒈬𒊏𒀊𒋧
𒌧𒊕𒈪𒂵𒇇𒁶𒇻𒀀𒍑𒍣𒄷𒈬𒊏𒀊𒋛𒆠
𒀭𒇷𒁉𒀉𒁹𒁯𒆳𒆠𒋤𒁺𒂠𒈗𒁉𒃶𒈨𒂗
𒄑𒄖𒍝𒈤𒉆𒉣𒈾𒃶𒌌𒄃𒊓𒉆𒈗𒆷
𒀭𒂗𒆤𒇷𒍣𒉈𒌍𒈠𒊏𒀭𒋧𒁼𒁉𒄷𒈬𒊏𒀊𒋧
𒀭𒂗𒍪𒂇𒊕𒍝𒈪𒉌𒅔𒂵𒈾𒈹𒉆𒁀𒀭𒁺𒈬
𒀭𒂗𒆠𒆤𒈨𒉆𒉣𒈾𒅗𒊺𒅕𒅗𒀭𒄷𒈬𒊏𒉌𒅔𒅗
𒀭𒈹𒌆𒉆𒉣𒈾𒅗𒍝𒂊𒁕𒄷𒈬...𒉈𒁺
𒀭𒌜𒊷𒂵𒀭𒆗𒂍𒆳𒊏𒃶𒈨𒁕𒁻𒁻𒄀𒌍
𒉻𒀭𒈹𒄑𒃾𒂵𒅍𒆷𒍪𒋗𒃶𒅎𒁕𒅅𒅅
𒌉𒃻𒁶𒈠...𒃻𒄷𒈬𒊏𒀊𒄭𒄭
...
𒀭𒉎𒅍𒊮𒄀𒅆𒊒𒁕𒌉...𒃻...
𒄑𒄄𒅅𒁉𒅎
𒀭𒂊𒅗𒂵𒉌𒉆𒄭...
𒀭𒃲𒂊𒅗𒂵𒉌𒉆𒄭...
𒀭𒇷𒁉𒀉𒁹𒁯𒌉𒀭𒂗𒆤𒇲𒊏𒋗...
𒌷𒂗𒁉𒅎
𒀀𒁕𒀊...